SKRIFTLIG FORESPØRGSEL E-0619/02

af María Sornosa Martínez (PSE) til Kommissionen

(6. marts 2002)

Om: Manglende overensstemmelse mellem den spanske regerings politik for termiske kraftværker og tilsagnene fra Kyoto

Den spanske regering, som for øjeblikket beklæder formandskabet i EU, har allerede godkendt erklæringerne om indvirkninger på miljøet, så der kan etableres 22 nye termiske kraftværker i landet. Til disse anlæg skal der inden længe føjes de bebudede 49 yderligere værker, hvad der vil indebære en forøget kapacitet på mellem 31 000 og 36 000 kW og føre til en forøgelse af emissionerne på mellem 108 og 126 mio. tons CO2 årligt.

Specielt signifikant er i denne sammenhæng det eksempel, som Greenpeace har gjort opmærksom på, og som handler om den planlagte udvidelse af Endesa-værket i Carboneras (Almería), som, hvis det realiseres, vil få en kapacitet på mellem 1859 og 1959 kW, og det vil således blive langt det største i Spanien, også med hensyn til CO2-emissioner (udslippene kan muligvis få et omfang på 14 mio. tons årligt).

Mener Kommissionen, at disse udvidelses- og opførelsesplaner er i overensstemmelse med ratificeringen af Kyoto-protokollen og dens målsætninger om en reduktion af CO2-emissionerne?

Vil Kommissionen henvende sig til den spanske regering, som i dette halvår repræsenterer EU, for at bevæge den til at tage sin nuværende politik for termiske kraftværker op til revision og ændre den, så den bliver i overensstemmelse med målsætningerne i Kyoto-protokollen?

Svar afgivet på Kommissionens vegne af Margot Wallström

(16. april 2002)

Valget af kilderne til energiforsyning er et anliggende, der sorterer under medlemsstaternes kompetence.

Medlemsstaterne afgør også selv, hvordan de vil opfylde de politisk fastsatte mål for reduktion af emissionerne. Under visse omstændigheder kan nye kraftværker medvirke til at reducere emissionerne af drivhusgasser. Dette kan f.eks. være tilfældet, når nye effektive kraftværker baseret på mindre CO2-intensive brændstoffer (f.eks. naturgas) erstatter gamle og ineffektive, kulfyrede kraftværker, som er forholdsvis CO2-intensive. Det skal bemærkes, at kraftværkerne i henhold til fællesskabslovgivningen om store forbrændingsanlæg(1) skal opfylde emissionsnormer for så vidt angår f.eks. svovldioxid (SO2) og/eller nitrogenoxider (NOx). Alene foranstaltninger på udbudssiden vil dog næppe være tilstrækkelige til at nå de mål, der er sat for emissionerne. Også på efterspørgselssiden er det nødvendigt med foranstaltninger som f.eks. øget energieffektivitet.

I henhold til Rådets beslutning 1999/296/EF om ændring af beslutning 93/389/EØF(2) om en overvågningsmekanisme etableres der en løbende overvågning af Fællesskabets emissioner af CO2 og andre drivhusgasser.

Ifølge denne beslutning er medlemsstaterne forpligtet til at aflægge rapport hvert år til Kommissionen om deres drivhusgasemissioner og deres politik og forholdsregler. Endvidere skal Kommissionen vurdere disse data og offentliggøre årlige rapporter om de opnåede og forventede resultater i de enkelte medlemsstater.

Den seneste vurdering af resultaterne i medlemsstaterne og på europæisk plan findes i den årlige beretning om overvågning af emissionen af drivhusgasser(3), som blev offentliggjort af Kommissionen i november 2001. Spanien indtager femtepladsen i EU med hensyn til emission af drivhusgasser, idet landet tegner sig for 9 % af EU's samlede emissioner og øgede disse med over 20 % mellem 1990 og 1999. Det synes bydende nødvendigt med en yderligere indsats, for at Spanien kan opfylde sin målsætning i forbindelse med byrdedelingen på EU-plan under Kyoto-protokollen, nemlig + 15 % i perioden 2008-2012.

Med henblik på at gøre det muligt for Fællesskabet at opfylde de fastsatte mål for reduktion af drivhusgasserne anmoder Kommissionen ikke blot om, at der udarbejdes og gennemføres nationale klimaændringspolitikker og -foranstaltninger, men har samtidig suppleret disse med konkrete forslag til politikker og foranstaltninger på EU-niveau.

(1) EFT L 309 af 27.11.2001 Europa-Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg.

(2) EFT L 117 af 5.5.1999.

(3) Beretning fra Kommissionen til Europa-Parlamentet og Rådet udarbejdet i henhold til Rådets beslutning 93/389/EØF som ændret ved Rådets beslutning 1999/296/EF om en overvågningsmekanisme for emissionen af drivhusgasser i Fællesskabet, KOM(2001) 708 endelig udg.